Document ID: 32012D0161
Publication Date: 2012-03-19

Title and Content:
IZVEDBENI SKLEP KOMISIJE
z dne 19. marca 2012
o začetku preiskave v skladu s členom 17(2) Uredbe Sveta (ES) št. 732/2008 glede učinkovitega izvajanja Enotne konvencije Združenih narodov o mamilih v Boliviji
(2012/161/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 732/2008 z dne 22. julija 2008 o uporabi sheme splošnih tarifnih preferencialov od 1. januarja 2009 in spremembah uredb (ES) št. 552/97, (ES) št. 1933/2006 in uredb Komisije (ES) št. 1100/2006 in (ES) št. 964/2007 (1) ter zlasti člena 17(2) Uredbe,
po posvetovanju z Odborom za splošne preferenciale,
ob upoštevanju naslednjega:
(1)
Vlada Večnacionalne države Bolivije (v nadaljnjem besedilu: Bolivija) je 29. junija 2011 pri Generalnemu sekretarju Združenih narodov deponirala listino o odpovedi Enotne konvencije Združenih narodov o mamilih. Za Bolivijo je odpoved začela veljati 1. januarja 2012.
(2)
Bolivija je naknadno deponirala listino o ponovnem pristopu k Enotni konvenciji Združenih narodov o mamilih s pridržkom za tradicionalno uporabo listov koke (zlasti za žvečenje in medicinske namene). Ta zahtevek za ponoven pristop trenutno ocenjujejo države pogodbenice.
(3)
Člen 15(2) Uredbe (ES) št. 732/2008 določa začasni preklic posebnega spodbujevalnega režima za trajnostni razvoj in dobro upravljanje iz oddelka 2 poglavja II navedene uredbe, zlasti če nacionalna zakonodaja ne vključuje več tistih konvencij iz Priloge III, ki so bile ratificirane zaradi izpolnjevanja zahtev iz člena 8(1) in (2), ali se navedena zakonodaja ne izvaja učinkovito. Ta režim je bil Boliviji odobren z Odločbo Komisije 2008/938/ES (2).
(4)
Enotna konvencija Združenih narodov o mamilih je na seznamu v točki 24 dela B Priloge III k Uredbi (ES) št. 732/2008.
(5)
Člen 17(1) Uredbe (ES) št. 732/2008 določa, da kadar Komisija prejme informacije, ki bi lahko upravičile začasen preklic, in kadar meni, da obstajajo zadostni razlogi za preiskavo, obvesti Odbor za splošne preferenciale in zahteva posvetovanja. Po posvetovanju se Komisija v skladu s členom 17(2) lahko odloči za začetek preiskave.
(6)
Treba je analizirati učinke odpovedi navedene konvencije, da se določi, ali upravičujejo začasni preklic posebnega spodbujevalnega režima. Zato obstajajo zadostni razlogi za preiskavo.
(7)
Posvetovanja z Odborom za splošne preferenciale so potekala 27. februarja 2012 -
SPREJELA NASLEDNJI SKLEP:
Člen 1
Komisija začne preiskavo, da ugotovi, ali odpoved Enotne konvencije Združenih narodov o mamilih upravičuje začasni preklic posebnega spodbujevalnega režima za trajnostni razvoj in dobro upravljanje za izdelke s poreklom iz Bolivije.
Člen 2
Ta sklep začne veljati z dnem sprejetja.
V Bruslju, 19. marca 2012

Classification:
Level 1 Topics: 100149
100147
100161
100143
Level 2 Topics: 100192
100170
100215
100279
100194
Level 3 Topics: 3461
2519
1415
1632
3467
11
All Topics: 201
2771
4306
4350
4385
5020
5574